b'\n_START_ARTICLE_\nSuomi yleisurheilun Euroopan-mestaruuskilpailuissa 1969\n_START_SECTION_\nEnnakko-odotukset\n_START_PARAGRAPH_\nSuomen Urheiluliitto valitsi EM-kisajoukkueen kahdessa kokouksessa, joista ensimm\xc3\xa4inen pidettiin Helsingin Kalevan kisojen j\xc3\xa4lkeen 18. elokuuta. T\xc3\xa4ll\xc3\xb6in kioihin valittiin 16 urheilijaa. Suomi-Ruotsi-maaottelun j\xc3\xa4lkeen 8. syyskuuta valittiin viel\xc3\xa4 9 urheilijaa, joten joukkueen kokonaisvahvuudeksi tuli 25 urheilijaa. Naisia tuli valituksi kuusi, mik\xc3\xa4 oli enemm\xc3\xa4n kuin kertaakaan aiemmin Suomen EM-kisahistoriassa._NEWLINE_Tilastojen perusteella parasta suomalaismenestyst\xc3\xa4 voitiin odottaa miesten keih\xc3\xa4\xc3\xa4nheitosta, jonka maailman tilaston k\xc3\xa4rjess\xc3\xa4 olivat Jorma Kinnunen ja Pauli Nevala. Kes\xc3\xa4kuussa 1969 maailmanenn\xc3\xa4tyksen 92,70 metri\xc3\xa4 heitt\xc3\xa4nyt Kinnunen k\xc3\xa4rsi tosin polvivammasta, joten h\xc3\xa4nen kuntonsa oli arvoitus. Keih\xc3\xa4smiesten lis\xc3\xa4ksi Euroopan tilastoissa kymmenen parhaan joukkoon mahtuivat seiv\xc3\xa4shypp\xc3\xa4\xc3\xa4j\xc3\xa4t Erkki Mustakari ja Risto Ivanoff sek\xc3\xa4 pituushypp\xc3\xa4\xc3\xa4j\xc3\xa4 Pertti Pousi.\n_START_SECTION_\nMenestys\n_START_PARAGRAPH_\nSuomalaiset saavuttivat Ateenassa kaksi hopeaa, joista Pauli Nevalan mitali oli odotettu, mutta Reijo V\xc3\xa4h\xc3\xa4l\xc3\xa4n menestys korkeushypyss\xc3\xa4 oli suomalaisen EM-historian yll\xc3\xa4tt\xc3\xa4vimpi\xc3\xa4. V\xc3\xa4h\xc3\xa4l\xc3\xa4 paransi loppukilpailussa kahdesti Suomen enn\xc3\xa4tyst\xc3\xa4 eik\xc3\xa4 mestaruuskaan ollut kaukana, sill\xc3\xa4 voittajan tulokseksi merkittiin sama 217 kuin V\xc3\xa4h\xc3\xa4l\xc3\xa4llekin. EM-mitali korkeushypyss\xc3\xa4 oli Suomelle ensimm\xc3\xa4inen 23 vuoteen ja keih\xc3\xa4\xc3\xa4nheitossa 15 vuoteen._NEWLINE_Mitalistien j\xc3\xa4lkeen parhaiten suomalaisista sijoittui Matti Yrj\xc3\xb6l\xc3\xa4, joka oli kuulanty\xc3\xb6nn\xc3\xb6ss\xc3\xa4 nelj\xc3\xa4s mutta j\xc3\xa4i mitalisijasta kuitenkin noin puoli metri\xc3\xa4. Keih\xc3\xa4\xc3\xa4nheitossa Esko Kuutti sijoittui seitsem\xc3\xa4nneksi, mutta polvivaivainen Jorma Kinnunen ei selvinnyt kahdeksan joukkoon. Sirkka Norrlund sivusi 100 metrin aitajuoksun v\xc3\xa4lieriss\xc3\xa4 SE-tulosta 14,0 ja selvisi loppukilpailuun, jossa h\xc3\xa4n sijoittui kahdeksanneksi. My\xc3\xb6s naisten 4 \xc3\x97 400 metrin viestijoukkue sijoittui kahdeksanneksi juoksemalla SE:n ensin alkueriss\xc3\xa4 ja uudelleen finaalissa._NEWLINE_Yli 520:n tilastotuloksilla seiv\xc3\xa4shypyn loppukilpailuun l\xc3\xa4hteneet Erkki Mustakari ja Risto Ivanoff olivat vaisuja ja j\xc3\xa4iv\xc3\xa4t alle viiden metrin tuloksiin. My\xc3\xb6skin hyvill\xc3\xa4 tilastotuloksilla pituushyppyyn ja kolmiloikkaan osallistunut Pertti Pousi oli jalkavaivainen eik\xc3\xa4 edennyt loppukilpailuihin. Kest\xc3\xa4vyysjuoksija Juha V\xc3\xa4\xc3\xa4t\xc3\xa4inen puolestaan k\xc3\xa4rsi imusuonitulehduksesta eik\xc3\xa4 pystynyt kilpailemaan.'